《台城路 闲庭寂寂，春光暮矣，旧恨新愁殊不禁，枨触于怀也》
清代·吴茝

飞花竟逐春光去，年华暗惊催箭。梦断难连，酒残易醒，怅触离宫荒苑。

天涯路远。纵消息青鸾，好春愁晚。数遍阑干，回肠一曲一回断。

依依多少旧恨，尽鹃声啼老，难诉幽怨。心字成灰，眉山更锁，怎说愁痕能剪。

湘帘漫卷。任蕉绿樱红，几番更换。罢抚瑶琴，又回廊绕遍。

作者简介：吴茝，字佩纕，一字纫之，吴县人。汪钟霖嗣母。有《佩秋阁诗稿》。